**Bepop** on Porin keskustassa sijaitseva vuonna 1989 valmistunut kauppakeskus. Sitä pidetään arkkitehtuuriltaan yhtenä merkittävimmistä 1980-luvun suomalaisista liikerakennuksista ja se on myös Porin tunnetuin postmodernin arkkitehtuurin kohde. Nimi viittaa jazzmusiikin tyylilajiin bebopiin sekä rakennuttajana toimineen Porin Seudun Osuuspankin nimilyhenteeseen POP. 

Liikekeskuksen pääsisäänkäynti sijaitsee Mikon- ja Yrjönkatujen kulmassa, toinen sisäänkäynti on Isolinnankadun puolella. Niitä yhdistää rakennuksen läpi kulkeva liikekäytävä, joka toimii usein myös erilaisten yleisötilaisuuksien sekä pienimuotoisten taide- ja valokuvanäyttelyiden pitopaikkana. Rakennuksessa sijaitsevat muun muassa Yleisradion aluetoimituksen Satakunnan Radion tilat sekä kiinteistön omistavan Länsi-Suomen Osuuspankin pääkonttori. Yrityksiä on yhteensä 27. Niille on vuokrattuna 19 liiketilaa sekä 10 toimistohuoneistoa.

Arkkitehtuuri
-------------

Postmodernismia edustavan liikekeskuksen on suunnitellut Arkkitehdit NRT eli Matti Nurmela, Kari Raimoranta ja Jyrki Tasa, jotka voittivat rakennuksen suunnittelusta vuonna 1984 järjestetyn kutsukilpailun. Pääsuunnittelija Jyrki Tasan mukaan rakennus ilmentää suomalaisen arkkitehtuurin murroskautta, jolloin haluttiin vapautua modernismin kuivasta ilmeestä ja luoda iloista tunnelmaa mielikuvituksellisella suunnittelulla. Rakennuksen rohkea muotokieli herätti aikoinaan keskustelua tavallisten kaupunkilaisten ohella myös ammattipiireissä. Nykyään sitä pidetään pastellisävyineen hyvänä edustajana 1980-luvun citykulttuurista.

Bepopissa on lukuisia erikoisuuksia ja yksityiskohtia, muun muassa pyöreitä ikkunoita, suuria lasipintoja sekä pylväitä. Rakennuksessa herättää huomiota myös voimakas ja rohkea värienkäyttö. Pääsisäänkäynnin edessä on korkeiden pilareiden kannattelema nelikulmainen katos, joka kohoaa rakennuksen kattorakenteiden yläpuolelle. Sisäänkäynti ympäristöineen on pimeän aikaan valaistu erilaisilla valonheittimillä. Rakennusta halkoo kulmittaisesti kaareva kauppakäytävä, joka jakaa sen kahtia. Käytävä yhdistää asiantuntijakeskuksen itäpuolella kulkevan Isolinnankadun pääsisäänkäynnin edustalla olevaan Mikon- ja Yrjönkatujen risteykseen. Ylhäältä kauppakäytävää suojaa lasikatos.

Rakennus oli 1989 valmistuneiden rakennusten edustaja Arkkitehtitoimistojen Liiton juhlanäyttelyssä, joka Suomen lisäksi kiersi vuonna 2008 myös ulkomailla. Muita näyttelyssä esiteltyjä rakennuksia olivat muun muassa Sanomatalo, Nokian pääkonttori sekä Merikeskus Vellamo.

Kuvia rakennuksesta
-------------------

* Isolinnankadun puoleinen sisäänkäyntiIsolinnankadun puoleinen sisäänkäynti
* Rakennusta halkova kauppakäytäväRakennusta halkova kauppakäytävä
* Yläkerrosten portaikkoaYläkerrosten portaikkoa
* Kauppakäytävän lasikattoKauppakäytävän lasikatto
* Kattorakenteiden yksityiskohtiaKattorakenteiden yksityiskohtia

Lähteet
-------

1. ↑  Bepop on 80-luvun arkkitehtuurin valioyksilö  6.11.2009. Satakunnan Kansa.  Arkistoitu 1.6.2014. Viitattu 1.6.2014.
2. ↑  BePOP (Arkistoitu – Internet Archive) Finnish Shopping Centers 2014 Kauppakeskukset, s. 120. Viitattu 1.6.2014
3. ↑  Nikula, Riitta: *Suomen taidehistorian runkomoniste, osa Arkkitehtuuri n. 1910–1990*, s. 66. Helsinki: Helsingin yliopiston opiskelijakirjasto, 2008.
4. ↑  Parikymppinen BePOP jaksaa yllättää arkkitehtuurillaan  22.10.2009. Yle Uutiset. Viitattu 1.6.2014.
5. 1 2  Aikanaan edelläkävijä, edelleen hyvä  8/2009. Satakunnan Yrittäjä. Viitattu 1.6.2014.
6. ↑  ATL:n "20 vuotta suomalaista arkkitehtuuria" -näyttely esillä Bratislavassa Arkkitehtitoimistojen liitto ATL ry. Viitattu 1.6.2014.

Aiheesta muualla
----------------

* BePOP Arkkitehdit NRT:n sivuilla

* Kuvia tai muita tiedostoja aiheesta **BePOP** Wikimedia Commonsissa